**Prepis nahrávky č. 2**

**Záhradka**

Kvak bol vo svojej záhradke. Práve šiel okolo Čľup.

„Akú máš utešenú záhradku, Kvak,“ povedal Čľup.

„Veru hej,“ prisvedčil Kvak.

„Naozaj je pekná, ale stojí veľa námahy.“

„Keby som tak mal záhradku aj ja,“ zasníval sa Čľup.

„Vezmi si tieto semienka. Zasaď ich do zeme,“ hovoril ďalej Kvak, „a zakrátko budeš mať záhradku aj ty.“

„Ako krátko?“ spýtal sa Čľup.

„Kratučko,“ odvetil Kvak.

Čľup utekal domov. Zasadil semienka do zeme.

„No a teraz, milé semienka,“ prihováral sa Čľup, „začnite rásť.“

Čľup sa prechádzal hore a dolu. Poprechádzal sa už tam a aj späť, ale semienka rásť nezačali.

LOBEL, A. Záhradka. In: Kvak a Čľup sú spolu. (prekl. Gavurová, M. – Gavura, J.), Prešov: Občianske združenie Slniečkovo, 2020. s. 18 – 20. ISBN 9788089314508.